סופוקליס שחורציאניטיס

סופוקליס שחורציאניטיס (ביוונית: Σοφοκλής Σχορτσιανίτης, תעתיק: סוֹפוֹקְלִיס סְכֿוֹרְטְסְיַאנִיטִיס; נולד ב-22 ביוני 1985 בטיקו שבקמרון), המכונה בקיצור סופו, הוא כדורסלן עבר יווני ששיחק בעמדת הסנטר. בעבר שיחק בנבחרת יוון. גובהו של שחורציאניטיס הוא 2.06 מטרים, ומשקלו הוא 156 ק"ג. בשנות נעוריו המאוחרות הוא קיבל את הכינוי "בייבי שאק" בשל ממדיו הפיזיים המזכירים את אלו של שאקיל אוניל. "ביג סופו" הוא כינוי נוסף של השחקן הנובע אף הוא מגודלו הפיזי. מידת נעליו 51½. שחורציאניטיס נולד לאב יווני ולאם קמרונית. הוא החל לשחק בליגת העל היוונית כבר בגיל 15, כשהצטרף להירקליס בשנת 2000. בהירקליס השיג ממוצעים של 2.6 נקודות ב-6.4 דקות. בזכות כישרונו הרב וגילו הצעיר נחשב להבטחה גדולה. קבוצות מה-NBA החלו להתעניין בשחקן עד שב-2003 נבחר בדראפט במקום ה-34 על ידי לוס אנג'לס קליפרס, שהחליטו לבסוף לא להחתימו. את העונה הבאה עשה שחורציאניטיס במדי קאנטו מהליגה האיטלקית. כששיחק באיטליה ניצל משריפה שפרצה בביתו כשחולץ על ידי כבאים. לאחר עונה אחת באיטליה חזר ליוון ושיחק עבור אריס סלוניקי. עודף המשקל שלו, שהיה בעייתי כבר מראשית דרכו כספורטאי מקצועני, נעשה חריף יותר בתקופה זו ומשקלו הגיע ל-171 ק"ג. בעקבות זאת ובהתאם לסעיף בחוזהו עם אריס סלוניקי שחייב אותו להפחית ממשקלו, שוחרר שחורציאניטיס מהקבוצה בסיום העונה, ובעיתונות ובקרב האוהדים החלה להימתח ביקורת כלפי השחקן. ב-2005 חתם באולימפיאקוס, שהעבירה את השחקן להתגורר במתחם האימונים של הקבוצה כדי להכניסו לתוכנית הרזיה קפדנית. התוכנית נחלה הצלחה ותוך שלושה חודשים הפחית שחורציאניטיס 20 ק"ג ממשקלו ואף הפגין יכולת גבוהה במשחקים. בעקבות יכולתו הטובה צורף שחורציאניטיס לנבחרת יוון על ידי המאמן פנאיוטיס יאנאקיס. ההצלחה לא נמשכה זמן רב, ושחורציאניטיס, שחזר להתגורר בביתו, העלה שוב את משקלו בצורה ניכרת. פיני גרשון, שמונה למאמן הקבוצה בעונת 2006/07, הרבה להושיבו על הספסל ואף השעה אותו פעמים רבות ממשחקים. גרשון אף מתח ביקורת על השחקן בשל ניהול אורח חיים לא ספורטיבי. בסיום עונת 2006/07 שוב הוכנס שחורציאניטיס לסדנת הרזיה, אך הפעם ללא הצלחה. משקלו התקרב ל-170 ק"ג והוא נכשל במבחן מאמץ שנערך לו לקראת פתיחת עונת 2007/08. גם בהמשך העונה הוא לא הצליח להתגבר על בעיית המשקל ונעדר ממגרשי הכדורסל למשך חודשים רבים. בעונת 2009/10 היה שותף להעפלתה של אולימפיאקוס לגמר היורוליג, שם נוצחה בידי ברצלונה. לאחר תום חוזהו באולימפיאקוס, חתם באוגוסט 2010 על חוזה לשנתיים במכבי תל אביב. כאחד השחקנים המובילים במכבי תל אביב בעונת 2010/11 היה שחורציאניטיס גורם מרכזי בהעפלת הקבוצה לגמר היורוליג, בו הפסידה לפנאתינייקוס. באותה עונה נבחר לחמישיית העונה ביורוליג וזכה עם מכבי תל אביב באליפות ובגביע המדינה. בעונת 2011/12, בה זכה שחורציאניטיס עם הקבוצה באליפות המקומית, בגביע המדינה ובליגה האדריאטית, חלה ירידה ביכולתו והוא שוחרר בסיום העונה. ביולי 2012 חתם על חוזה לשלוש שנים בקבוצת הכדורסל היוונית פנאתינייקוס, יריבתה הגדולה של אולימפיאקוס שבה שיחק בעבר. בעונת 2012/13 היה שותף לזכייה של פנאתינייקוס בדאבל – אליפות יוון והגביע היווני. במשחקי היורוליג, בהם הודחה פנאתינייקוס בשלב רבע הגמר, שיחק שחורציאניטיס כ-12 דקות במשחק בממוצע וקלע 7.8 נקודות. בקיץ 2013 הודיעה פנאתינייקוס על שחרורו מהקבוצה. ביולי 2013 שב למכבי תל אביב כשחתם על חוזה לשלוש שנים בקבוצה הישראלית. ב-7 באפריל 2014, בסיום משחק דרבי מול הפועל תל אביב, רדף שחורציאניטיס אחר אוהד הפועל שרכן מהיציע אל מנהרת השחקנים וקילל אותו ואת משפחתו. בעקבות התקרית הורחק שחורציאניטיס מ-7 משחקי ליגה ונקנס ב-65 אלף ש"ח, ולאחר ערעור קבוצתו העונש הופחת להרחקה מ-6 משחקי ליגה ולקנס של 50 אלף ש"ח. באותה עונה, 2013/14, הוא זכה עם מכבי תל אביב בגביע הליגה, בגביע המדינה, באליפות ישראל וביורוליג – אליפות אירופה לקבוצות. שחורציאניטיס נכשל בבדיקות הרפואיות לקראת עונת 2014/15, בהן התברר כי הוא סובל מעודף משקל, מלחץ דם גבוה ומגלאוקומה המצריכה ניתוח בעינו. בעקבות הניתוח החמיץ שחורציאניטיס את משחקי טרום העונה, בהם גביע ווינר, ושיחק לראשונה במשחק הפתיחה ביורוליג. בהמשך העונה שוב היה מעורב בתקרית על המגרש כאשר הכה באמצעות מרפקו את מרקוס לואיס מהפועל גלבוע גליל. על כך נענש שחורציאניטיס על ידי בית הדין של איגוד הכדורסל בהרחקה מ-3 משחקים ובקנס בסכום של 50 אלף ש"ח. שחורציאניטיס זכה לפופולריות רבה בישראל, ביציעים ואף מחוצה להם. הדבר התבטא בבחירה בשחורציאניטיס לשמש כפרזנטור של בורגראנץ'. באוגוסט 2015 חתם לעונה בקבוצת הכוכב האדום בלגרד, אך שוחרר בתחילת העונה בגלל אי התאמה למועדון וחתם בפאוק סלוניקי בה שיחק עונה אחת. בדצמבר 2016 חתם שחורציאניטיס בקבוצת אפולון פטרס היוונית. ב-28 בדצמבר קרע את גיד אכילס במהלך האימונים לקראת הכניסה לסגל, והושבת עד סיום העונה. באוקטובר 2017 הצטרף שחורציאניטיס לקבוצת אריאס טריקלה, בתנאי שיצורף לסגל המשחק רק אם יוכיח בריאות ויכולת. בינואר 2018 שיחק שחורציאניטיס את משחקו הראשון מאז אפריל 2016, בו קלע עבור טריקלה 6 נקודות בהפסד לאגו רת'ימנו. בסיום העונה שוחרר מהקבוצה. בחודש יולי 2019 חתם בקבוצת יוניקוס ניקאיאס, שעלתה באותה עונה לליגת העל היוונית. ב-10 בדצמבר 2020 הודיע שחורציאניטיס על פרישה מכדורסל. שחורציאניטיס השתתף עם נבחרת יוון באליפות העולם בכדורסל 2006, שבה זכתה נבחרתו במקום השני לאחר הפסד בגמר לנבחרת ספרד 70:47. קודם לכן ניצחה הנבחרת היוונית את נבחרת הכוכבים של ארצות הברית בחצי הגמר, כאשר שחורציאניטיס שקלע 14 נק' היה בין המצטיינים בקבוצתו. לאליפות אירופה 2007 שחורציאניטיס לא זומן בשל בעיות המשקל שלו באותה התקופה אך הוא שב לסגל הנבחרת במשחקים האולימפיים בבייג'ינג ב-2008, שבהם הודחה נבחרתו ברבע הגמר בידי נבחרת ארגנטינה. בנוסף, הוא השתתף עם נבחרת יוון באליפות העולם 2010. במשחק הכנה לקראת הטורניר מול נבחרת סרביה, היה שחורציאניטיס מעורב בקטטה שפרצה על המגרש בין שחקני שתי הנבחרות. בטורניר עצמו הודחה יוון בידי ספרד ברבע הגמר, כאשר שחורציאניטיס היה ממצטייני הנבחרת עם ממוצעים של 11 נק' ו-4 כדורים חוזרים למשחק. מדיה וקבצים בנושא סופוקליס שחורציאניטיס בוויקישיתוף אתר האינטרנט הרשמי של סופוקליס שחורציאניטיס (ביוונית) פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היורוליג עופר מתן, אם לא תאכל, יבוא שחורציאניטיס, באתר וואלה!, 11 באפריל 2006 ערן סורוקה, נעים להכיר: סופוקליס שחורציאניטיס, בעיה כבדת משקל, באתר nrg‏, 3 באפריל 2006 ערן סלע, ‏גוליית הפעם עם היהודים: בייבי שאק מגיע למכבי, באתר ONE‏, 7 באוגוסט 2010 אהרל'ה ויסברג, אתונה, "קיוויתי למצוא בית במכבי אבל לא רצו אותי", באתר ישראל היום, 16 בספטמבר 2012 אהרל'ה ויסברג‏, מחשב את סופו לאחור: לאן נעלם סופוקליס שחורצאניטיס?, באתר וואלה, 24 בנובמבר 2016 Clippers 2010 NBA Summer League Roster Bios–Sofoklis Schortsanitis, באתר ה-NBA Ramona Shelburne, Clippers take a look at Schortsanitis, ESPN, July 17, 2010 יואב בורוביץ', פיני גרשון חוזר בשאלה, וואלה!, 29.11.06 אהרל'ה ויסברג, פיני גרשון שוב הישעה את שחורציאניטיס, באתר ynet, 16 במאי 2007 אהרל'ה ויסברג, אלכס אקר שוחרר מאולימפיאקוס, באתר ynet, 4 ביולי 2007 אהרל'ה ויסברג, למרות סדנת ההרזיה: שחורציאניטיס מתקרב ל-170 ק"ג, באתר ynet, 16 באוקטובר 2007 שרון קביליו, ‏שחורציאניטיס חתם לשנתיים במכבי תל-אביב, באתר ONE‏, 5 באוגוסט 2010 רועי גלדסטון, ‏עונשו של סופו הופחת, יוכל לשחק בפתיחת סדרת חצי הגמר, באתר ערוץ הספורט, 9 במאי 2014 אוהד גרינוולד, ורד כהן‏, צל כבד: ההסתבכות של מכבי תל אביב ושחורציאניטיס, באתר וואלה, 5 בספטמבר 2014 רועי גלדסטון, ‏לא יחמיץ את הפלייאוף: סופו הורחק משלושה משחקים, באתר ערוץ הספורט, 30 באפריל 2015 סופו בתפקיד אולסי: יפרסם את בורגר ראנץ', באתר ynet, 26 בנובמבר 2013 Μεγάλη ατυχία για Σόφο! Χάνει τη σεζόν! (ביוונית), באתר יורוהופס, 29 בדצמבר 2016 Sofoklis Schortsanitis joins Trikala BC to make a comeback attempt, באתר ספורטנדו, 18 באוקטובר 2017 בגיל 35: שחורציאניטיס הודיע על פרישה מכדורסל, באתר ‏מאקו‏, 10 בדצמבר 2020 אליפות העולם: ארה"ב הודחה כבר בחצי הגמר, באתר ynet, 1 בספטמבר 2006 קרסטיץ' ניסה לזרוק כיסא על שחורציאניטיס, באתר ynet, 20 באוגוסט 2010